Aftale C

Overdragelse til brug

(eksklusiv licens)

##### Introduktion

Du kan redigere tekst markeret med gult.

Når tekst er markeret med grønt, findes der et alternativ - klik på den lille pil for at finde de alternative tekstforslag. Hvis du ønsker at bruge en alternativ tekst, kopierer du teksten og erstatter den tekst, der står i kontrakten.

Tekst markeret med blåt giver mulighed for at supplere aftalen med yderligere afsnit. Du finder den supplerende tekst ved at klikke på den lille pil. Ønsker du at tilføje den supplerende tekst, kopierer du den og tilføjer den i kontrakten.

Tryk på pilen ud for hvert afsnit for at få en kort vejledning til afsnittet. Du finder desuden en vejledning til kontrakten på Patent- og Varemærkestyrelsens hjemmeside.

**Når du er færdig med at udfylde aftalen**
Du markerer alt tekst ved med CTRL-A, trykke CTRL-Q og derefter CTRL-mellemrum,
så fjernes alle farvemarkeringer af linjerne.

Når du er tilfreds med aftalen, kan du bruge browserens printfunktion til at gemme i PDF-version.

##### Vejledning

Se aftalens vejledning i PDF-format

Indhold

[Introduktion 1](#_Toc121213913)

[Vejledning 1](#_Toc121213914)

[1. BAGGRUND 3](#_Toc121213915)

[2. DEFINITIONER 3](#_Toc121213916)

[3. LICENSTAGERS BRUGSRET 4](#_Toc121213917)

[4. LICENSGIVERS RETTIGHEDER OG FORPLIGTELSER 4](#_Toc121213918)

[4.1 Licensgivers ret til at disponere over Opfindelsen mv. 4](#_Toc121213919)

[4.2 Licensgivers adgang til at overdrage Opfindelsen mv. til andre licenstagere 5](#_Toc121213920)

[4.3 Licensgivers adgang til at udnytte Opfindelsen mv. 5](#_Toc121213921)

[4.4 Licensgivers ændringer og videreudvikling 5](#_Toc121213922)

[5. LICENSTAGERS ØKONOMISKE FORPLIGTELSER 5](#_Toc121213923)

[5.1 Licensafgift 5](#_Toc121213924)

[5.2 Minimumslicensafgift 6](#_Toc121213925)

[5.3 Betalingstidspunkt 6](#_Toc121213926)

[6. LICENSTAGERS ØVRIGE FORPLIGTELSER 6](#_Toc121213927)

[6.1 Markedsføring 6](#_Toc121213928)

[6.2 Licenstagers overdragelse til tredjemand 7](#_Toc121213929)

[6.2.1 Underleverandører 7](#_Toc121213930)

[6.2.2 Licenstagers overdragelse til en Koncernforbundet Virksomhed 7](#_Toc121213931)

[6.3 Udnyttelsespligt 7](#_Toc121213932)

[6.4 Licenstagers ændringer og videreudvikling 8](#_Toc121213933)

[7. MISLIGHOLDELSE 8](#_Toc121213934)

[8. ERSTATNING 9](#_Toc121213935)

[9. IKRAFTTRÆDEN OG OPHØR 9](#_Toc121213936)

[10. FORCE MAJEURE 9](#_Toc121213937)

[11. FORSIKRINGSFORHOLD 10](#_Toc121213938)

[12. HEMMELIGHOLDELSE 10](#_Toc121213939)

[13. TREDJEMANDS KRÆNKELSE AF OPFINDELSEN 10](#_Toc121213940)

[14. KRÆNKELSE AF TREDJEMANDS RETTIGHEDER 11](#_Toc121213941)

[15. REVISION 11](#_Toc121213942)

[16. VÆRNETING 12](#_Toc121213943)

[17. LOVVALG 12](#_Toc121213944)

[18. UNDERSKRIFT 12](#_Toc121213945)

Aftale om overdragelse til brug (eksklusiv licens)

 Der er d.d. mellem



|  |  |
| --- | --- |
| Navn: | Klik for at redigere... |
| Adresse: | Klik for at redigere... |
| Tlf.: | Klik for at redigere... |
| CPR/CVR-nr.: | Klik for at redigere... |

(herefter Licensgiver)

og

|  |  |
| --- | --- |
| Navn: | Klik for at redigere... |
| Adresse: | Klik for at redigere... |
| Tlf.: | Klik for at redigere... |
| CPR/CVR-nr.: | Klik for at redigere... |

(herefter Licenstager)

(i det følgende hver for sig også benævnt ”Part” og samlet ”Parterne”)

indgået følgende aftale:

#  BAGGRUND

Baggrunden for denne aftale er:

[Baggrunden for indgåelsen af aftalen indsættes.]

#  DEFINITIONER

Ved *”Dokumentation”* forstås:

[Beskriv dokumentationen, herunder alt relevant materiale med relation til Opfindelsen, som Licensgiver er i besiddelse af, og som Licenstager skal have brugsret til.]

Ved *”Fortrolige Oplysninger”* forstås:

Alle ikke-offentligt tilgængelige oplysninger, der videregives af (eller på vegne af) den ene Part til den anden Part i medfør af aftalen, og som er markeret "fortroligt", eller som på grund af deres art, deres indhold eller de omstændigheder, som de offentliggøres under, med rimelighed kan anses som værende fortrolige. Dette gælder dog ikke, hvor de overdragne oplysninger allerede var offentligt kendte på modtagelsestidspunktet, eller bliver offentliggjort uden at dette kan henføres til modtagerens handlinger, eller som lovligt bliver givet til modtageren af tredjepart.

Ved *”Koncernforbundet Virksomhed”* forstås:

[Beskriv hvad der skal forstås ved koncernforbundet virksomhed, f.eks. ”En virksomhed, som Licenstager helt eller delvist ejer, eller som helt eller delvist ejer Licenstager. Delvist ejerskab indebærer i den forbindelse mere end 50% ejerskab.”]

Ved *”Opfindelsen”* forstås:

[Beskriv Opfindelsen.]

Ved *”Området”* forstås:

[Beskriv Området som det relevante geografiske område, produktområde og/eller branche.]

#  LICENSTAGERS BRUGSRET

Licenstager får en eksklusiv brugsret til Opfindelsen og Dokumentationen i Området.

Brugsretten omfatter [Indsæt de former for udnyttelse, som brugsretten skal omfatte, f.eks. salg, produktion, markedsføring, distribution] i forbindelse med Licenstagers virksomhed.

# LICENSGIVERS RETTIGHEDER OG FORPLIGTELSER

##  Licensgivers ret til at disponere over Opfindelsen mv.

Licensgiver erklærer, at Licensgiver er rettighedshaver til Opfindelsen og Dokumentationen, og at der Licensgiver bekendt ikke er andre, der har rettigheder hertil.

Såfremt det ved forlig eller endelig dom, det vil sige en dom, der ikke kan ankes, fastslås, at Opfindelsen krænker tredjemands rettigheder, kan Licenstager ophæve aftalen, jf. punkt 7 om misligholdelse.

Fører tredjemandsrettigheder til, at Opfindelsen skal overdrages til tredjemand, jf. patentlovens § 53, stk. 1, men således at Licenstager kan fortsætte den påbegyndte eller planlagte udnyttelse, jf. patentlovens § 53, stk. 2, kan Licenstager ikke hæve aftalen, men alene rette et krav mod Licensgiver for tab opstået som følge af omregistreringen.

Uanset at tredjemand påstår, at Licensgiver krænker dennes rettigheder, skal Licenstager vedblive at betale licens til Licensgiver, indtil der er afsagt endelig dom, det vil sige en dom, der ikke kan ankes, vedrørende påstanden.

##  Licensgivers adgang til at overdrage Opfindelsen mv. til andre licenstagere

Licenstager får en eksklusiv brugsret, og Licensgiver er derfor afskåret fra at give andre brugsret inden for Området i aftalens løbetid. Dette er dog ikke til hinder for, at Licensgiver kan sælge rettighederne til Opfindelsen og Dokumentationen til en tredjemand, dog således at den pågældende tredjemand skal respektere Licenstagers rettigheder i henhold til aftalen.

##  Licensgivers adgang til at udnytte Opfindelsen mv.

Licensgiver har ikke ret til at udnytte Opfindelsen og Dokumentationen i Området i aftalens løbetid.

##  Licensgivers ændringer og videreudvikling

Licensgiver holder uden ugrundet ophold Licenstager skriftligt orienteret om udviklinger, forbedringer og lignende, der måtte skabes på baggrund af Opfindelsen eller Dokumentationen eller i tilknytning hertil i aftalens løbetid.

Såfremt Licensgiver i aftalens løbetid foretager udviklinger, forbedringer og lignende af Opfindelsen, tilhører de pågældende resultater Licensgiver, og Licensgiver kan frit disponere over disse.

#  LICENSTAGERS ØKONOMISKE FORPLIGTELSER


##  Licensafgift

Licenstager betaler et engangsvederlag til Licensgiver på kr. [indsæt beløb], der forfalder til betaling ved aftalens underskrivelse.

Herudover betales en løbende licensafgift, der beregnes på baggrund af salget af de produkter, hvori Opfindelsen udnyttes. Licensafgiften udgør [indsæt procenttal]% årligt.

Licensafgiften beregnes af den fakturapris, eksklusive emballage, moms, told og eventuelle andre afgifter, som Licenstager oppebærer ved salg af produkter, hvori Opfindelsen samt videreudviklinger, forbedringer mv. (jf. punkt 4.4), eventuelt udnyttes, men dog aldrig et mindre beløb end den nedenfor nævnte minimumslicensafgift.

##  Minimumslicensafgift

Fra og med kalenderåret [indsæt årstal] betales licensafgiften med minimum kr. [indsæt beløb] årligt.

Minimumslicensafgiften reguleres efterfølgende hver den [indsæt dato] for det pågældende kalenderår med [indsæt procenttal] %.

## Betalingstidspunkt

Licensafgiften, alternativt minimumslicensafgiften, forfalder hvert kvartal den 1/1, 1/4, 1/7 og 1/10 for det foregående kvartal.

Licensafgiften eller minimumslicensafgiften og engangsvederlaget betales senest [indsæt antal] dage efter forfaldsdagen. Alle betalinger tillægges moms.

# LICENSTAGERS ØVRIGE FORPLIGTELSER

##  Markedsføring

Licenstager skal arbejde målrettet og effektivt for salget af Opfindelsen eller produkter, hvori Opfindelsen udnyttes, herunder eksempelvis aflægge besøg hos aktuelle og potentielle kunder, samt i øvrigt foretage sådanne markedsføringsmæssige og salgsfremmende foranstaltninger, der er sædvanlige for at fremme afsætningen af Opfindelsen eller de produkter, hvori Licenstager agter at udnytte Opfindelsen.

Udgifter forbundet med sådanne egne markedsføringsmæssige og salgsfremmende foranstaltninger afholdes af Licenstager.

I forbindelse med markedsføring af Opfindelsen eller de produkter, hvori Licenstager agter at udnytte Opfindelsen, må Licenstager anvende egne forretningskendetegn, f.eks. varemærker, domænenavne og selskabsnavne. Licenstager er ikke uden særskilt aftale herom berettiget til at referere til Licensgiver eller anvende dennes forretningskendetegn som f.eks. varemærker, domænenavne og selskabsnavne i forbindelse med sin markedsføring af Opfindelsen eller produkter, hvori Opfindelsen udnyttes.

## Licenstagers overdragelse til tredjemand

Licenstager må ikke uden Licensgivers forudgående skriftlige samtykke viderelicensere, udleje, bortlease, udlåne eller på anden måde medvirke til tredjemands brug af Opfindelsen og Dokumentationen.

###  Underleverandører

Licenstager har dog ret til at lade underleverandører, der bistår Licenstager, benytte Opfindelsen og Dokumentationen på Licenstagers vegne, når dette er et led i Licenstagers produktion, videreudvikling, fremstilling, analysering, test og pakning mv. Licenstager indestår over for Licensgiver for, at underleverandøren i så fald overholder vilkårene i aftalen.

###  Licenstagers overdragelse til en Koncernforbundet Virksomhed

Licenstager kan overdrage rettigheder og forpligtelser i henhold til aftalen til en Koncernforbundet Virksomhed. Rettigheder og forpligtelser i henhold til aftalen kan også overdrages i forbindelse med fusion, spaltning eller sammenlægning.

Licenstager skal give Licensgiver meddelelse om overdragelsen og den modtagende virksomheds identitet.

Overdragelse forudsætter i alle tilfælde en samlet overdragelse af alle rettigheder, der er udstedt i henhold til aftalen.

Anden overdragelse af rettigheder i henhold til aftalen til tredjemand kan alene ske med Licensgivers forudgående skriftlige samtykke.

##  Udnyttelsespligt

Licenstager har pligt til at udnytte Opfindelsen.

Licenstager skal i den forbindelse:

[Parterne indsætter her en beskrivelse af de forpligtelser, der påhviler Licenstager.]

Udnyttelsespligten er ikke opfyldt, hvis Licenstager uden gyldig grund aldrig har påbegyndt udnyttelsen, eller udnyttelsen er påbegyndt, men ikke er fremmet.

Såfremt Opfindelsen ikke udnyttes, udgør dette væsentlig misligholdelse af aftalen, jf. punkt 7.

##  Licenstagers ændringer og videreudvikling

Licenstager har ret til at foretage ændringer, herunder udviklinger, forbedringer og lignende af Opfindelsen og Dokumentationen, samt ret til frit at udnytte resultat heraf på samme måde som selve Opfindelsen og Dokumentationen.

Licenstager holder uden ugrundet ophold Licensgiver orienteret om udviklinger, forbedringer og lignende, der måtte skabes på baggrund af Opfindelsen eller Dokumentationen eller i tilknytning hertil i aftalens løbetid.

Såfremt Licenstager i aftalens løbetid foretager udviklinger, forbedringer og lignende af Opfindelsen eller Dokumentationen, tilhører de pågældende resultater Licenstager.

Licenstager er berettiget til uden forudgående accept fra Licensgiver at udnytte disse videreudviklinger mv., herunder er Licenstager berettiget til at producere, markedsføre og sælge disse videreudviklinger mv. eller produkter, hvori disse indgår – dog med betaling af licens for den underliggende udnyttelse af Opfindelsen og Dokumentationen.

Licenstager kan ikke ud over aftalens løbetid gøre brug af udviklinger, forbedringer og lignende af Opfindelsen og Dokumentationen uden særskilt aftale herom med Licensgiver.

#  MISLIGHOLDELSE

Hver af Parterne kan hæve aftalen, såfremt den anden Part væsentligt misligholder aftalen. Den Part, der ønsker at hæve aftalen, skal forinden meddele dette ved et skriftligt påbud til den anden Part med angivelse af den misligholdelse, der påberåbes. Hvis den Part, der modtager påbuddet, ikke inden for [indsæt antal] dage har bragt den væsentlige misligholdelse til ophør, er den anden Part berettiget til at ophæve aftalen.

Der foreligger f.eks. væsentlig misligholdelse, hvis en af Parterne er begæret konkurs eller er taget under rekonstruktionsbehandling, i det omfang konkurslovgivningen ikke er til hinder for det.

#  ERSTATNING

Parterne er erstatningspligtige efter dansk rets almindelige regler. Parterne er ikke i noget tilfælde ansvarlige over for hinanden for driftstab, følgeskader eller andet indirekte tab, medmindre tabet kan henføres til grov uagtsomhed eller forsætlige forhold hos den skadevoldende Part.

#  IKRAFTTRÆDEN OG OPHØR

Aftalen træder i kraft, når begge Parter har underskrevet den.

Aftalen ophører uden varsel den [indsæt dato], eller når Licensgivers patent eller brugsmodel på Opfindelsen udløber, afhængigt af hvilken omstændighed, der indtræder først.

Licenstager kan desuden til enhver tid skriftligt opsige aftalen med [indsæt antal] måneders varsel til udgangen af en måned. Licensgiver kan dog ikke opsige aftalen i perioden indtil [indsæt dato].

Ved aftalens ophør ophører Licenstagers brugsret til Opfindelsen og Dokumentationen.

#  FORCE MAJEURE

Ingen af Parterne er ansvarlige for manglende overholdelse af deres forpligtelser, når dette skyldes forhold, der ligger uden for Partens kontrol, og som Parten ikke ved aftalens underskrift burde have taget i betragtning (herunder strejker, lockout, terror og sundhedskriser i form af pandemier) og ej heller burde have undgået eller overvundet.

Force majeure kan kun påberåbes, såfremt den pågældende Part har givet skriftlig meddelelse herom til den anden Part senest [indsæt antal] dage efter, at force majeure er indtrådt. Der skal samtidig gives en orientering om den forventede varighed af force majeure-situationen.

Den Part, der ikke er ramt af force majeure-situationen, kan, mens force majeure påberåbes, undlade at opfylde de forpligtelser, som gensidigt modsvarer den anden Parts manglende overholdelse af sine forpligtelser, og kan opsige aftalen uden varsel, såfremt force majeure-situationen varer mere end [indsæt antal] dage.

#  FORSIKRINGSFORHOLD

Licenstager er forpligtet til at tegne forsikring, i det omfang det er muligt, herunder produktansvarsforsikring [samt patentforsikring] vedrørende produkter, hvori Opfindelsen udnyttes, med en forsikringssum på minimum kr. [indsæt beløb] og maksimal selvrisiko pr. skadesbegivenhed på kr. [indsæt beløb].

Licenstager har forud for aftalen dokumenteret, at de nævnte forsikringer er eller vil blive tegnet, og fremsender forsikringspolicer til Licensgiver. Licensgiver er desuden berettiget, men ikke forpligtet, til at tegne medforsikring.

Licensgiver er berettiget til at få transport i forsikringssummen med henblik på at få dækket eventuelle omkostninger, som Licensgiver har afholdt til at føre retssag mv., jf. punkt 14.

#  HEMMELIGHOLDELSE

Dokumentationen og øvrige manualer, vejledninger, teknisk information, knowhow, metoder og hertil relateret information, der angår Opfindelsen, og som er udviklet af og/eller ejes af Licensgiver, samt øvrige Fortrolige Oplysninger, som Licenstager er kommet i besiddelse af under samarbejdet med Licensgiver, er at betragte som Licensgivers forretningshemmeligheder, der ikke uretmæssigt må videregives eller udnyttes af Licenstager eller dennes medarbejdere.

Såfremt Licenstager giver underleverandører adgang til fortrolige oplysninger, skal Licenstager indgå fornødne aftaler om hemmeligholdelse i overensstemmelse med dette punkt 12.

Hemmeligholdelsespligten gælder også efter aftalens ophør.

#  TREDJEMANDS KRÆNKELSE AF OPFINDELSEN

Får Licenstager kendskab til, at tredjemand krænker Opfindelsen, underretter Licenstager straks Licensgiver herom.

Licensgiver er berettiget til at føre sag mod tredjemand, der krænker Licensgivers rettigheder til Opfindelsen, herunder anmode om nedlæggelse af et midlertidigt forbud mod tredjemands brug. Licenstager skal i den forbindelse for egen regning yde Licensgiver rimelig bistand, herunder give Licensgiver alle relevante oplysninger i sagen. Førelse af sådanne sager sker for Licensgivers regning.

Såfremt det ved endelig dom, det vil sige en dom, der ikke kan ankes, fastslås, at Opfindelsen eller Dokumentationen krænker tredjemands rettigheder, kan Licenstager ophæve aftalen, jf. punkt 7 om misligholdelse.

#  KRÆNKELSE AF TREDJEMANDS RETTIGHEDER

Licensgiver skal holde Licenstager fri for tab, erstatningskrav, sagsomkostninger, ansvar, udgifter (inklusive rimelige omkostninger til juridisk og anden professionel rådgivning), der opstår som følge af, at tredjemand berettiget hævder, at Licenstager krænker dennes ret i forbindelse med Licenstagers ud-nyttelse af Opfindelsen og/eller Dokumentationen.

Såfremt tredjemand hævder, at Licenstager krænker dennes ret, underretter Licenstager straks Licensgiver herom. Licensgiver fører sagen og forsvarer Licenstagers ret til Opfindelsen. Sagsførelse sker for Licensgivers regning. Licenstager skal i den forbindelse for egen regning yde Licensgiver rimelig bistand, herunder tilvejebringe Licensgiver alle relevante oplysninger i sagen. Licenstager har ret til at indtræde i eller selv føre sagen for egen regning.

#  REVISION

Licensgiver har til enhver tid ret til gennem revision at kontrollere de oplysninger og beregninger, der ligger til grund for Licenstagers betaling af licensafgift samt øvrig overholdelse af vilkårene i aftalen.

Senest 30 dage før revisionen skal Licensgiver præsentere sit forslag til procedure og den dokumentation, der ønskes anvendt i forbindelse hermed. Omkostningerne til revision afholdes af Licensgiver.

Licenstager er forpligtet til i rimeligt omfang og uden særskilt vederlag at yde den bistand, der er nødvendig til gennemførelse af revision.

Licenstagers indsigelser og ændringsønsker skal imødekommes, medmindre Licensgiver kan dokumentere, at de er urimelige og hindrende for udførelse af revisionen.

Resultatet af revisionen skal være en rapport, hvor resultatet præsenteres på en overskuelig og forståelig vis, idet eventuelle konstaterede overtrædelser forklares ud fra de indgåede aftaler og den konstaterede brug.

#  VÆRNETING

Såfremt der opstår en uoverensstemmelse mellem Parterne i forbindelse med aftalen, skal Parterne med en positiv, samarbejdende og ansvarlig holdning indlede forhandlinger med henblik på at løse tvisten. Om nødvendigt skal forhandlingerne søges løftet op på højt plan i Parternes organisationer.

Er det ikke muligt at løse tvisten ved forhandlinger, er hver Part berettiget til at indbringe sagen for Sø- og Handelsretten i København som værneting i første instans.

Har Sø- og Handelsretten ikke saglig kompetence til at behandle sagen, henvises sagen eller kravet til afgørelse ved den i medfør af retsplejeloven kompetente byret.

#  LOVVALG

Enhver tvist, der udspringer af eller har forbindelse til aftalen, skal bedømmes efter dansk ret både med hensyn til materielle og processuelle spørgsmål. De danske lovvalgsregler finder dog ikke anvendelse.

#  UNDERSKRIFT



|  |  |
| --- | --- |
| Sted: | Klik for at redigere... |
| Dato: | Klik for at redigere... |
| Navn: | Klik for at redigere... |
| Stilling: | Klik for at redigere... |

For Licensgiver

|  |  |
| --- | --- |
| Sted: | Klik for at redigere... |
| Dato: | Klik for at redigere... |
| Navn: | Klik for at redigere... |
| Stilling: | Klik for at redigere... |

For Licenstager

Aftale C

Overdragelse til brug

(eksklusiv licens)

Hjælpetekster

Indhold

[Hjælpetekst - Parter 5](#_Toc121214292)

[Hjælpetekst - Baggrund 5](#_Toc121214293)

[Hjælpetekst - Definitioner 5](#_Toc121214294)

[Hjælpetekst - Licenstagers brugsret 6](#_Toc121214295)

[Hjælpetekst - Licensgivers ret til at disponere over Opfindelsen mv. 6](#_Toc121214296)

[Hjælpetekst - Licensgivers adgang til at overdrage Opfindelsen mv. til andre licenstagere 7](#_Toc121214297)

[Hjælpetekst - Licensgivers adgang til at udnytte Opfindelsen mv. 7](#_Toc121214298)

[Hjælpetekst og Alternativ tekst - Licensgivers ændringer og videreudvikling 7](#_Toc121214299)

[Alternativ tekst: Right of First Refusal 8](#_Toc121214300)

[Alternativ tekst: Vederlagsfri udnyttelse 9](#_Toc121214301)

[Hjælpetekst - Licenstagers økonomiske forpligtelser 9](#_Toc121214302)

[Hjælpetekst - Licensafgift 10](#_Toc121214303)

[Hjælpetekst og Alternativ tekst - Minimumslicensafgift 10](#_Toc121214304)

[Alternativ tekst: Nettoprisindekset 10](#_Toc121214305)

[Hjælpetekst - Markedsføring 11](#_Toc121214306)

[Hjælpetekst og supplerende tekst - Underleverandører 11](#_Toc121214307)

[Supplerende tekst - Underlicens til tredjemand 11](#_Toc121214308)

[Hjælpetekst - Licenstagers overdragelse til en Koncernforbundet Virksomhed 12](#_Toc121214309)

[Hjælpetekst - Udnyttelsespligt 13](#_Toc121214310)

[Hjælpetekst og Alternativ tekst - Licenstagers ændringer og videreudvikling 13](#_Toc121214311)

[Licenstagers forbedringer – som udgangspunkt Licenstagers 13](#_Toc121214312)

[Alternativ tekst: Licenstagers ændringer tilfalder Licensgiver 13](#_Toc121214313)

[Alternativ tekst: Forbud mod ændringer 14](#_Toc121214314)

[Hjælpetekst - Misligholdelse 14](#_Toc121214315)

[Hjælpetekst og Supplerende tekst - Erstatning 14](#_Toc121214316)

[Supplerende tekst: Bod 15](#_Toc121214317)

[Hjælpetekst - Ikrafttræden og ophør 16](#_Toc121214318)

[Hjælpetekst - Force majeure 16](#_Toc121214319)

[Hjælpetekst - Forsikringsforhold 16](#_Toc121214320)

[Hjælpetekst - Hemmeligholdelse 17](#_Toc121214321)

[Hjælpetekst og Alternativ tekst - Tredjemands krænkelse af Opfindelsen 17](#_Toc121214322)

[Alternativ tekst: Licenstager forfølger krænkelsen 17](#_Toc121214323)

[Hjælpetekst - Krænkelse af tredjemands rettigheder 18](#_Toc121214324)

[Hjælpetekst - Revision 18](#_Toc121214325)

[Hjælpetekst og Alternativ tekst - Værneting 19](#_Toc121214326)

[Alternativ tekst: Mediation 19](#_Toc121214327)

[Alternativ tekst: Voldgift 20](#_Toc121214328)

[Hjælpetekst - Lovvalg 20](#_Toc121214329)

[Hjælpetekst - Underskrift 21](#_Toc121214330)

#####  Hjælpetekst - Parter

Det er vigtigt, at Parterne angives korrekt. Aftalens Parter bør angives med deres fulde navn og adresse.

Når der er tale om en virksomhed, bør virksomhedens gældende CVR-nummer angives i aftalen, da dette giver en sikker identifikation af virksomheden. Dette kan f.eks. være afgørende, hvis der er tale om, at aftaleparten er en del af en større koncern. Ved angivelse af CVR-nummer fastlægges det entydigt, hvilket af flere datterselskaber (måske med enslydende navne), aftalen indgås med.

Er der tale om en fysisk person, vil CPR-nummer eller tilsvarende sikker identifikation være hensigtsmæssig.

#####   Hjælpetekst - Baggrund

Aftalen bør indeholde en indledning, der præciserer baggrunden for aftalen, herunder f.eks. Parternes forudsætninger for og hensigt med at indgå aftalen.

Det er vigtigt at være opmærksom på, at uanset om mange baggrundsbestemmelser sprogligt formuleres anderledes end de mere konkrete aftalebestemmelser, vil de i tilfælde af konflikt udgøre et fortolkningsbidrag for forståelsen af resten af aftalen, og de skal derfor udarbejdes med lige så stor omhu som aftalens øvrige bestemmelser.

#####  Hjælpetekst - Definitioner

Aftalen bør indeholde en definition af væsentlige begreber. Dermed sikres det, at disse begreber forstås entydigt af aftalens Parter.

Med væsentlige begreber forstås f.eks. ”Opfindelsen” (hvad overdrages?) og ”Området” (hvilket geografisk område, produktområde og/eller branche dækker aftalen?).

Der er i aftalen lagt op til, at de begreber, der er defineret i aftalens punkt 2, skrives med stort begyndelsesbogstav af hensyn til præcisionen, ligesom når aftalen angiver henholdsvis ”Licenstager” og ”Licensgiver” med stort.

Definitionen af ”Opfindelsen” vil være enkel i de tilfælde, hvor der på tidspunktet for indgåelse af aftalen er indgivet patent- eller brugsmodelansøgning, da der blot kan henvises til det relevante patent-/brugsmodelansøgnings- eller registreringsnummer. Parterne bør være opmærksomme på at udvide definitionen til også at omfatte f.eks. efterfølgende patenter samt oplyse om patentansøgninger, der måtte have prioritet fra den pågældende ansøgning.

Er der på tidspunktet for aftalens indgåelse endnu ikke en sådan ansøgning eller registrering, anbefales det at søge rådgivning, forinden aftalen indgås, da det i så fald kan være hensigtsmæssigt at beskrive Opfindelsen langt mere indgående.

Parterne kan aftale, at Licenstagers udnyttelse af Opfindelsen afgrænses til et nærmere angivet ”Område”. Ved område forstås typisk et territorium, som afgrænses ved, at Parterne nøje beskriver det relevante geografiske område. Området kan dog også defineres som en ret til at udnytte Opfindelsen inden for en bestemt branche, f.eks. ”inden for fødevarebranchen” eller ”med henblik på produktion af halvledere”. Dermed erhverver Licenstager en ret til at sælge inden for det definerede område.

#####  Hjælpetekst - Licenstagers brugsret

Det er vigtigt, at aftalen regulerer omfanget af Licenstagers brugsret, idet efterfølgende tvivl vil kunne medføre en alvorlig konflikt mellem Parterne. Det er især vigtigt at få præciseret, om licensen er eksklusiv eller ikke-eksklusiv, samt hvilke begrænsninger der gælder for Licenstagers konkrete brug.

Denne aftale tildeler Licenstager en eksklusiv licens, hvorved Licenstager som udgangspunkt tildeles en eneret til at udnytte Opfindelsen og Dokumentationen inden for det definerede Område.

Det betyder, at Licensgiver ikke må give andre brugsret til Opfindelsen og Dokumentationen inden for det aftalte Område. Som hovedregel bør en eksklusivaftale derfor kun indgås, hvis Licensgiver meget nøje har overvejet dette. Ved indgåelse af en eksklusivaftale vil Licensgiver oftest modtage en større licensbetaling på grund af begrænsningerne i Licensgivers frihed end ved de ikke-eksklusive aftaler.

#####  Hjælpetekst - Licensgivers ret til at disponere over Opfindelsen mv.

Licensgiver skal garantere, at Licensgiver selv har rettighederne til Opfindelsen og Dokumentationen, hvilket er en forudsætning for, at Licensgiver er berettiget til at give Licenstager en brugsret.

Hvis Licensgiver ikke selv har retten, kan det betyde, at Licenstager ikke får den forudsatte brugsret, og grundlaget for Licenstagers produktion eller forretning på baggrund af Opfindelsen forsvinder, hvis tredjemand kan gøre berettiget indsigelse. I disse situationer giver aftalen mulighed for, at Licenstager kan hæve aftalen.

Licenstager bør være opmærksom på, om Opfindelsen (typisk et ansøgt eller registreret patent) er afhængigt af et andet patent, f.eks. fordi Opfindelsen er en forbedring eller en ny udnyttelse af en tidligere Opfindelse, som en anden fortsat har patent på. Hvis dette er tilfældet, bør Licenstager spørge ind til forholdet og eventuelt søge rådgivning for at sikre, at overdragelsen af Opfindelsen også omfatter retten til at udnytte sådanne bagvedliggende rettigheder, som måtte være nødvendige for den fortsatte brug af Opfindelsen.

Det er som hovedregel Licensgivers ansvar at sørge for, at rettigheden består og er registreret på de markeder, hvor Licenstager opnår rettigheder. Selvom forpligtelsen påhviler Licensgiver, indeholder aftalen ingen garanti for, at patentet ikke kan erklæres ugyldigt. I stedet lader aftalen Licensgiver afgive en erklæring om, at rettighederne Licensgiver bekendt ikke er i konflikt med andres rettigheder.

#####  Hjælpetekst - Licensgivers adgang til at overdrage Opfindelsen mv. til andre licenstagere

Bestemmelsen omhandler Licensgivers mulighed for at overdrage Opfindelsen og Dokumentationen til andre licenstagere. Aftalen giver som udgangspunkt Licensgiver en ret til dels at overdrage Opfindelsen til eje, mens licensaftalen med Licenstager består (under overholdelse af aftalens vilkår), men Licensgiver vil i aftalens løbetid være afskåret fra at licensere Opfindelsen og Dokumentationen til andre end Licenstager inden for de områder, hvor Licenstager er tildelt eksklusivitet (en eneret).

#####  Hjælpetekst - Licensgivers adgang til at udnytte Opfindelsen mv.

Aftalen lægger op til, at Licensgiver afskæres fra selv at udnytte Opfindelsen og Dokumentationen inden for det Område, hvor Licenstager er tildelt eksklusivitet (en eneret).

#####  Hjælpetekst og Alternativ tekst - Licensgivers ændringer og videreudvikling

Det er aftalens udgangspunkt, at såfremt Licensgiver i aftalens løbetid foretager udviklinger, forbedringer og lignende af Opfindelsen, således at der opstår nye opfindelser eller resultater, tilhører de pågældende opfindelser eller resultater Licensgiver, og Licensgiver kan frit disponere over disse.

Parterne kan dog aftale en anden model, se nærmere nedenfor. Ønsker Parterne at gøre brug af ”Right of First Refusal”, kan nedenstående tekst fremhævet med kursiv indsættes i stedet (teksten kopieres og indsættes i aftalens punkt 4.4):

###### Alternativ tekst: Right of First Refusal

Parterne har mulighed for at indsætte nedenstående bestemmelse om, at Licenstager skal have brugsret til de videreudviklinger og forbedringer, som Licensgiver skaber i aftalens løbetid, på samme vilkår som en eventuel tredjemand ville have accepteret. Bestemmelsen er en såkaldt ”Right of First Refusal” og forudsætter, at der foreligger et tilbud fra tredjemand vedrørende køb af videreudviklingen eller forbedringen. Licenstager skal herefter inden for en frist tage stilling til, om Licenstager ønsker at udnytte denne ret. Bestemmelsen fastsætter en tidsfrist på 14 dage, da retten ellers vil gælde tidsubegrænset og dermed risikere at blokere for Licensgivers indgåelse af aftaler med andre potentielle licenstagere. Hvis Parterne ønsker en sådan forhandlingsklausul, vil nedenstående tekst i kursiv kunne indsættes som alternativ til den tekst, der som udgangspunkt er indsat i aftalen.

I tilfælde, hvor der ikke foreligger eller kan opnås et tilbud fra tredjemand vedrørende en ret til videreudvikling og forbedringer mv., må der forhandles med Licenstager om de vilkår, Licenstager eventuelt vil erhverve videreudviklingen eller forbedringen på. Kan Parterne ikke blive enige om vilkårene, er det vigtigt, at Licensgiver er opmærksom på, at et senere tilbud fra tredjemand vil udløse en pligt til at spørge Licenstager, om Licenstager vil udnytte sin forkøbsret, også selvom Licenstager tidligere har afvist at købe videreudviklingen eller forbedringen på tilsvarende eller næsten tilsvarende vilkår.

*”Licensgiver holder uden ugrundet ophold Licenstager skriftligt orienteret om udviklinger, forbedringer og lignende, der måtte skabes på baggrund af Opfindelsen eller Dokumentationen eller i tilknytning hertil i aftalens løbetid.*

*Såfremt Licensgiver i aftalens løbetid foretager udviklinger, forbedringer og lignende af Opfindelsen, tilhører de pågældende resultater Licensgiver.*

*Licenstager har ret til at få en brugsret til sådanne udviklinger eller forbedringer. Retten skal udnyttes inden 14 dage efter, at Licensgiver har givet Licenstager et skriftligt tilbud. Tilbuddet skal indeholde dokumentation for den pris og de vilkår, som Licensgiver kan opnå ved salg til tredjemand. Såfremt Licenstager ønsker at udnytte retten skal dette ske med skriftlig meddelelse herom til Licensgiver inden for den ovenfor fastsatte frist, og skal i givet fald finde sted til mindst samme pris og vilkår, som tredjemand ville tilbyde Licensgiver.”*

Parterne kan også aftale en tredje model, se nærmere nedenfor. Ønsker Parterne at gøre brug af ”Vederlagsfri udnyttelse”, kan nedenstående tekst fremhævet med kursiv indsættes i stedet (teksten kopieres og indsættes i aftalens punkt 4.4).

###### Alternativ tekst: Vederlagsfri udnyttelse

Endnu et alternativ er således, at Licenstager frit kan udnytte de udviklinger, forbedringer og lignende, som Licensgiver måtte skabe i aftalens løbetid. Nedenfor er angivet en bestemmelse herom, som Parterne kan indsætte i aftalen:

*”Licensgiver holder uden ugrundet ophold Licenstager skriftligt orienteret om udviklinger, forbedringer og lignende, der måtte skabes på baggrund af Opfindelsen eller Dokumentation eller i tilknytning hertil i aftalens løbetid.*

*Såfremt Licensgiver i aftalens løbetid foretager udviklinger, forbedringer og lignende af Opfindelsen, tilhører de pågældende resultater Licensgiver.*

*Licenstager har dog – i hele aftalens løbetid – en vederlagsfri brugsret til disse videreudviklinger mv., uanset om Licensgiver vælger at patentere eller brugsmodelbeskytte disse eller ej, herunder er Licenstager berettiget til at producere og markedsføre disse videreudviklinger mv. inden for Området, idet sådant salg i det hele vil være omfattet af aftalen og udløse licensbetaling til Licensgiver på samme vilkår som anført heri.”*

#####  Hjælpetekst - Licenstagers økonomiske forpligtelser

Aftalen pålægger Licenstager at betale et engangsvederlag i forbindelse med aftalens indgåelse mod at få adgang til at udnytte Opfindelsen og Dokumentationen.

Licensgiver vil have interesse i at opnå så stor en engangsbetaling som mulig, for at sikre sig kapital og forøge Licenstagers incitament til at udnytte Opfindelsen og dermed få tilbagebetalt sin investering. Licenstager vil oftest være interesseret i at udskyde alle former for betaling, indtil der er opnået et egentligt salg i forbindelse med Opfindelsens udnyttelse.

Parterne vil typisk forsøge at finde en balance ved at aftale et rimeligt engangsvederlag.

#####  Hjælpetekst - Licensafgift

Ud over betaling af et engangsvederlag vil Parterne typisk aftale en løbende betaling (licens/royalty), som udløses hver gang, Licenstager udnytter Opfindelsen, typisk ved salg af produkter baseret på Opfindelsen. Det kan dog også blot aftales, at der f.eks. betales en månedlig licens uafhængig af de konkrete salg.

Den løbende licensafgift fastsættes typisk som en procentdel af Licenstagers nettoindtægter fra salg af produkter, hvor Opfindelsen udnyttes, men andre variationer kan aftales. Man kan forestille sig en lang række forskellige modeller for, hvordan licensafgiften fastsættes, f.eks. kan beregning også ske ud fra en ”stykpris” i det tilfælde, hvor en procentdel ville give et misvisende resultat.

Ved fastsættelse af en løbende licensafgift deler Parterne risikoen for, at Opfindelsen ikke har den kommercielle værdi, som Parterne forventede.

Det er svært at sige noget generelt om licensafgiftens størrelse, da den vil afhænge af en lang række forhold, herunder branche og markedsforhold, samt af en vurdering af Opfindelsens karakter og modenhed.

#####  Hjælpetekst og Alternativ tekst - Minimumslicensafgift

Bestemmelsen om, at Licenstager skal betale en årlig minimumslicensafgift, skal tilskynde Licenstager til at udnytte Opfindelsen og sikre Licensgiver en vis minimumsindtjening.

Parterne kan som alternativ vælge at regulere minimumslicensafgiften efter nettoprisindekset. Hvis de ønsker det, kan nedenstående tekst fremhævet med kursiv indsættes i stedet (teksten kopieres og indsættes i aftalens punkt 5.2):

###### Alternativ tekst: Nettoprisindekset

*”Fra og med kalenderåret [indsæt årstal] betales licensafgiften med minimum kr. [indsæt beløb] årligt.*

*Minimumslicensafgiften reguleres efterfølgende pr. 1. januar hvert år i henhold til den procentvise ændring i det af Danmark Statistik offentliggjorte nettoprisindeks. Første regulering foretages med virkning pr. 1. januar [indsæt årstal].”*

Parterne har i øvrigt mulighed for at søge et for Opfindelsen andet relevant indeks på Danmarks Statistiks hjemmeside.

#####  Hjælpetekst - Markedsføring

Aftalen pålægger Licenstager pligt til at markedsføre og forsøge at sælge de produkter, hvor Opfindelsen udnyttes. Formålet med bestemmelsen er at lægge et vist pres på Licenstager, således at Licensgivers adgang til at opnå indtjening via licens ikke udhules, fordi Licenstager ikke anstrenger sig med salget.

Der kan være tale om væsentlig misligholdelse, således at aftalen kan hæves, såfremt Licenstager ikke markedsfører Opfindelsen eller produkter, hvori Opfindelsen udnyttes, inden for en vis tid.

#####  Hjælpetekst og supplerende tekst - Underleverandører

Aftalen giver Licenstager mulighed for at anvende underleverandører i sin produktion af f.eks. produkter, hvori Opfindelsen udnyttes, uden at Licenstager dermed er berettiget til at lade andre tredjemænd benytte Opfindelsen.

###### Supplerende tekst - Underlicens til tredjemand

Det kan overvejes, om Licenstager også skal have ret til at give tredjemand en licens (en såkaldt underlicens). Dette kan være begrundet med, at Licenstager ønsker at opnå dækning af markedet i andre lande, hvor Licenstager ikke selv driver forretning. Hvis Licenstager får adgang til at give underlicenser, kommer salget herved også Licensgiver til gode i form af større licensindtægter.

Aftalen giver Licenstager en ret til inden for rammerne af den indgåede aftale og med respekt for de økonomiske forpligtelser, aftalen skaber, at lade en anden udnytte Opfindelsen via underlicens.

Man skal være opmærksom på, at Licensgiver herved afgiver en væsentlig kontrol over forvaltningen af sine rettigheder, men det kan som nævnt være velbegrundet ved udsigten til ”mersalg”. Licenstager bør særligt være opmærksom på, at aftaler, som Licenstager indgår med tredjemand, skal tage højde for, at aftaleforholdet mellem Licenstager og Licensgiver senere ophører.

Licensgiver bør også være opmærksom på, at det kan være svært at føre kontrol med salget, hvis der er givet underlicenser, hvorfor Licensgiver nemt mister kontrollen med, hvem der kan bruge Opfindelsen, samt mister muligheden for selv at forhandle og indgå licensaftaler med underlicenstagerne.

Aftaler om underlicens skal respektere de begrænsninger, der gælder i aftalen. Såfremt aftalen giver Licenstager mulighed for at meddele underlicens, bør det pålægges Licenstager at bære risikoen for den misligholdelse, der skyldes tredjemands (underlicenstagerens) misligholdelse, herunder manglende betaling af licensafgift.

I tilfælde af, at Parterne ønsker, at Licenstager skal kunne meddele underlicens, kan nedenstående bestemmelse anvendes. Teksten nedenfor, som er fremhævet i kursiv, kopieres og sættes ind som tilføjelse i aftalens punkt 6.2.1:

*”Såfremt Licenstager ønsker helt eller delvis at overdrage sine rettigheder i henhold til aftalen til tredjemand som underlicenstager, kan dette alene ske med Licensgivers forudgående skriftlige samtykke. Licensgivers nægtelse af et sådant samtykke skal være objektivt og sagligt begrundet i den pågældende underlicenstagers økonomiske forhold eller faglige kvalifikationer eller i andre vægtige grunde, der berettiger Licensgiver til at modsætte sig indgåelse af en aftale, herunder markedsmæssige konkurrenceforhold.*

*Alle indtægter ved en sådan overdragelse af brugsret til underlicenstager, herunder både engangsbetalinger og licensafgifter, deles med [indsæt]% til Licensgiver og [indsæt]% til Licenstager.*

*Overdragelsen kan ikke ske på vilkår, som stiller Licensgiver ringere end vilkårene ifølge denne aftale, og den samlede licensbetaling, der tilfalder Licensgiver for det salg af Opfindelsen eller produkter baseret herpå, der er afledt af underlicensforholdet, kan ikke være lavere end den samlede licensbetaling, der ville tilfalde Licensgiver, såfremt et sådant salg var sket direkte fra Licenstager.*

*Licenstager indestår over for Licensgiver for underlicenstagers overholdelse og opfyldelse af aftalens vilkår, herunder forpligtelsen til betaling af licensafgift.”*

#####  Hjælpetekst - Licenstagers overdragelse til en Koncernforbundet Virksomhed

Aftalens bestemmelser sondrer mellem overdragelse til en tredjemand, der ikke har nogen økonomisk forbindelse med Licenstager, og de tilfælde hvor Licenstager og tredjemanden er koncernforbundne selskaber. I sidstnævnte situationer er det tilstrækkeligt, at Licenstager oplyser Licensgiver om overdragelsen samt oplyser identiteten på den modtagende virksomhed.

Aftalen regulerer også de tilfælde, hvor der sker en samlet overdragelse af Licenstagers aktiver og passiver til tredjemand som led i en virksomhedsoverdragelse, f.eks. ved fusion, spaltning eller sammenlægning. Dette kan ske uden Licensgivers samtykke under forudsætning af, at Parternes ydelser efter aftalen ikke påvirkes heraf.

#####  Hjælpetekst - Udnyttelsespligt

Såfremt Opfindelsen angår en teknologi eller et produkt, som konkurrerer med Licenstagers egen produktion, kan Licenstager være interesseret i en eksklusiv licensaftale for at braklægge den pågældende Opfindelse med henblik på at komme det konkurrerende produkt til livs (et såkaldt ”defensivt opkøb”).

Da denne slags opkøb både for Licensgiver, som formodentlig har interesse i at se sin Opfindelse udnyttet og derfor har en interesse, der rækker videre end vederlagsinteressen, og for samfundet som sådan er uønskelig, indeholder aftalen udtrykkelige regler om brugspligt. Brugspligten sanktioneres aftaleretligt ved at give Licensgiver mulighed for at hæve aftalen og kræve erstatning mv. ved manglende udnyttelse.

#####  Hjælpetekst og Alternativ tekst - Licenstagers ændringer og videreudvikling

###### Licenstagers forbedringer – som udgangspunkt Licenstagers

Modifikationer og tilpasninger af Opfindelsen kan f.eks. være nødvendige for at kunne udnytte teknologien under lokale forhold eller på det forudsatte marked. Det hænder, at Licenstager under arbejdet med produktionen forbedrer eller udvikler Opfindelsen, uden at det i sig selv har været målet. Parterne kan frit beslutte, at de fordele, som er baseret på udvikling, forbedringer og lignende foretaget af Licenstager, også bør tilfalde Licenstager, hvilket er tilfældet i aftaleteksten.

###### Alternativ tekst: Licenstagers ændringer tilfalder Licensgiver

Ønsker Parterne udgangspunktet ændret, kan det bestemmes, at retten til videreudviklingen skal tilfalde Licensgiver, men på det vilkår, at Licensgiver betaler licens for udnyttelsen heraf svarende til aftalens bestemmelser, herunder med brugspligt mv. Det er sjældent, at et sådant vilkår aftales mellem Parterne, og det anbefales, at der søges rådgivning, såfremt Parterne ønsker en bestemmelse herom.

###### Alternativ tekst: Forbud mod ændringer

En anden mulighed er at forbyde Licenstager at udføre forskning vedrørende den Opfindelse, som Licenstager har opnået licens til. Dette kan være begrundet i, at Licenstager dermed kan opnå en teknologisk indsigt, der kan misbruges til skade for Licensgiver – også efter licensforholdets ophør.

Parterne bør være opmærksomme på, at et sådant forbud i visse tilfælde kan være konkurrenceskadeligt, og derfor vil kunne tilsidesættes efter de konkurrenceretlige eller ophavsretlige regler. Såfremt Parterne ønsker denne løsning, kan nedenstående tekst i kursiv indsættes i stedet for (teksten kopieres og indsættes i aftalens punkt 6.4) – men af hensyn til de konkurrenceretlige konsekvenser bør man søge rådgivning forinden:

*”Opfindelsen kan alene anvendes i overensstemmelse med aftalens bestemmelser, og Licenstager har ikke adgang til at ændre eller videreudvikle Opfindelsen, eller til at foretage dekompilering, reverse engineering eller på anden vis afkode Opfindelsens delelementer.”*

#####  Hjælpetekst - Misligholdelse

Der foreligger misligholdelse af en aftale, når en Part ikke efterlever de forpligtelser, som den pågældende har påtaget sig over for den anden Part i medfør af aftalen.

Parterne kan eventuelt indsætte supplerende regulering af i hvilke situationer, der foreligger misligholdelse af aftalen. Herved kan Parterne gøre det klart, at forhold, som måske ikke i andre sammenhænge ville være at karakterisere som misligholdelse, i den pågældende sammenhæng får den ønskede effekt.

Det fremgår under aftalens bestemmelse om misligholdelse, at en Part kan hæve aftalen i tilfælde af den anden Parts misligholdelse, hvis der er tale om væsentlig misligholdelse. Der kan f.eks. være tale om væsentlig misligholdelse, hvis Licenstager ikke betaler den aftalte licensafgift, ved manglende efterlevelse af udnyttelsespligten eller ved retsstridig overdragelse af Opfindelsen til andre.

#####  Hjælpetekst og Supplerende tekst - Erstatning

Efter bestemmelsen er hver af Parterne erstatningsansvarlige for deres uagtsomme eller forsætlige handlinger (eller undladelser). Dette er det sædvanlige udgangspunkt i dansk ret.

Bestemmelsen angiver nogle begrænsninger i Parternes erstatningspligt, som er sædvanlige i erstatningsforhold, men som det fremgår, gælder sådanne begrænsninger ikke, hvis en skadegørende handling eller undladelse har været forsætlig eller groft uagtsom. Rationalet er, at konsekvenserne af den slags alvorlig misligholdelse ikke skal kunne begrænses.

###### Supplerende tekst: Bod

Parterne har mulighed for at supplere erstatningsbestemmelsen i aftalen med en bestemmelse om betaling af bod. En bod er et på forhånd fastsat beløb, som en Part lover at betale som kompensation for sin eventuelle misligholdelse, men som ikke nødvendigvis modsvarer det tab (om overhovedet noget), som misligholdelsen forårsager.

Fordelen ved bod er, at den aftalte bod udløses, uden at den skadelidte Part skal dokumentere et tab. Det kan i visse situationer være ganske vanskeligt at opgøre eksempelvis Licensgivers tab ved Licenstagers manglende overholdelse af sin pligt til målrettet og effektiv markedsføring.

Ønsker Parterne mulighed for at kunne opkræve bod (og erstatning i det omfang boden ikke dækker et tab), bør Parterne tage højde for en række forskellige hensyn. På den ene side gælder det om at tilskynde Parterne til at opfylde deres forpligtelser. På den anden side bør Parterne undgå at sætte boden så højt, at der opstår risiko for, at den efterfølgende vil blive tilsidesat som »urimelig høj« af domstolene ved en eventuel retssag.

Følgende supplerende tekst, som er fremhævet i kursiv, kan indsættes som tilføjelse i aftalens punkt 8, hvis Parterne ønsker regulering af bod:

*”Ved væsentlig misligholdelse af aftalen er den misligholdende Part forpligtet til – i tillæg til en eventuel erstatningsbetaling, at betale den anden Part en bod på kr. [x% af den samlet aftalesum eller x% af den årlige licensafgift] dog minimum kr. [indsæt beløb] for hver enkeltstående overtrædelse.*

*Ved en Parts væsentlige misligholdelse forstås, at den pågældende:*

* *Groft tilsidesætter forpligtelser i denne aftale, herunder: [indsæt beskrivelse, f.eks. hvis Licenstager ikke betaler den aftalte licensafgift eller Licensgiver ikke tilbyder Licenstager en aftalt forkøbsret.]*
* *Ikke overholder hemmeligholdelsesforpligtelsen, jf. punkt 12.”*

#####  Hjælpetekst - Ikrafttræden og ophør

I løbet af en aftales løbetid kan der opstå forhold, der medfører ændringer i forudsætningerne for aftalen, således at der opstår behov for at opsige aftalen, uden at der er tale om egentlig misligholdelse. Parterne bør derfor regulere, om de ønsker, at aftalen udløber på et bestemt tidspunkt, og/eller om Parterne skal have ret til at opsige aftalen med et specifikt anført opsigelsesvarsel.

I aftalen er der som udgangspunkt indført uopsigelighed fra Licensgivers side (indtil aftalen udløber på et specifikt angivet tidspunkt). Dette beror på hensynet til, at Licenstager ofte afholder betydelige omkostninger til f.eks. produktion, markedsføring, personaleuddannelse mv., som følger med Licenstagers udnyttelse af Opfindelsen, og disse omkostninger har Licenstager jo regnet med at ”afskrive” over aftalens løbetid (eller en del heraf).

#####  Hjælpetekst - Force majeure

Bestemmelsen indeholder en regel om ansvarsfrihed i de tilfælde, hvor Parternes manglende opfyldelse af aftalen hindres af ekstraordinære årsager, som Parterne ikke kunne forudse, da aftalen blev indgået (betegnet force majeure). Bestemmelsen oplister ikke udtømmende de tilfælde, der kan anses som force majeure.

#####  Hjælpetekst - Forsikringsforhold

Som producent og forhandler har man ansvar for de produkter, man fremstiller og bringer i omsætning. I visse lande, som f.eks. USA, kan Parterne risikere at skulle betale store personskadeerstatninger som følge af defekter ved produkter, hvori Opfindelsen indgår. Hvis Opfindelsen hører uløseligt sammen med et konkret produkt, bør Parterne derfor undersøge, om det muligt at tegne en produktansvarsforsikring, som dækker skader forårsaget af Opfindelsen.

Aftalen pålægger Licenstager at tegne en produktansvarsforsikring med en passende forsikringssum og hvis muligt med Licensgiver som medforsikret.

Patentindehavere har også mulighed for at tegne en patentforsikring, der dækker omkostninger til at håndhæve deres patentrettigheder over for tredjemand. Forsikringen er målrettet små og mellemstore virksomheder.

Forsikringen dækker typisk den forsikredes omkostninger til at håndhæve sine patentrettigheder over for tredjemands krænkelse af patentet, herunder omkostninger til at føre retssag samt bistand fra advokater og patentagenter. Hvis modparten under en sag om krænkelse af patentet gør gældende, at det omtvistede patent er ugyldigt, vil forsikringen som regel også dække omkostninger til at forsvare patentets gyldighed.

Såfremt Licensgiver og/eller Licenstager ønsker en sådan forsikring tegnet, bør aftalen også indeholde bestemmelser herom.

#####  Hjælpetekst - Hemmeligholdelse

Hemmeligholdelsesbestemmelsen betyder, at Parterne forpligter sig til at hemmeligholde de Fortrolige Oplysninger, som Parterne måtte få om Opfindelsen mv., efter aftalens ikrafttræden. Hemmeligholdelsesforpligtelsen gælder også efter aftalens ophør.

I mange tilfælde vil det dog være relevant for Parterne at indgå en fortrolighedserklæring på et tidligere tidspunkt, f.eks. når forhandlingerne/samarbejdet påbegyndes. Der henvises til vejledningen til fortrolighedserklæringen.

#####  Hjælpetekst og Alternativ tekst - Tredjemands krænkelse af Opfindelsen

Bestemmelsen tager sigte på, at der i aftalens løbetid er risiko for, at en eller flere konkurrenter vil producere produkter, som krænker de rettigheder, der er overdraget til Licenstager. Spørgsmålet er, om det er Licensgiver eller Licenstager, der har ansvaret for at forfølge tredjemands krænkelse og bringe den til ophør.

Licenstager vil typisk forvente, at eneretten ikke blot består ved aftaleindgåelsen, men også at den opretholdes og håndhæves. Det synes rimeligt, at Licensgiver i aftalen pålægges en sådan forpligtelse til at forfølge krænkelser.

###### Alternativ tekst: Licenstager forfølger krænkelsen

Licensgiver og Licenstager kan – hvis det ønskes – konkret aftale, at Licenstager forestår et lokalt forsvar af eneretten over for den tredjemand, der måtte krænke Licenstagers rettigheder inden for det Område, der er omfattet af Licenstagers brugsret, men i så fald skal bestemmelsen omformuleres.

Ønskes udgangspunktet vendt om, kan nedenstående bestemmelse anvendes. Teksten, som er fremhævet i kursiv, kopieres og sættes ind som erstatning for den nuværende tekst i aftalens punkt 13:

*”Licensgiver er ikke forpligtet til at anlægge retssag i tilfælde, hvor tredjemand krænker Opfindelsen. Dette afholder ikke Licenstager fra selv at anlægge retssag.”*

#####  Hjælpetekst - Krænkelse af tredjemands rettigheder

Aftalen overlader det til Licensgiver at bære ansvaret for at løse den situation, hvor Licenstagers udnyttelse af Opfindelsen og/eller Dokumentationen (muligvis) krænker tredjemands ret. Det er med andre ord Licensgivers ansvar, hvis Licenstagers mulighed for at udnytte Opfindelsen indskrænkes pga. en krænkelse af tredjemands rettigheder.

#####  Hjælpetekst - Revision

Licensgiver har mulighed for ved revision at sikre sig, at Licenstager beregner licensafgiften korrekt, og at udnyttelsen af Opfindelsen lever op til eventuelle kvalitetskrav, som Licensgiver måtte have til Licenstager.

Dette kan være nødvendigt, såfremt Licensgiver f.eks. får mistanke om, at der sker underbetaling, eller Licenstager i øvrigt giver forkerte eller vildledende oplysninger.

Parterne bør imidlertid være særligt opmærksomme på, at det kan være en tids- og ressourcekrævende proces, som også kan blive en bekostelig affære. Aftalen giver derfor mulighed for at udelade bestemmelsen om revision fra aftalen.

Parterne kan også vælge at supplere revisionsafsnittet med en mere detaljeret regulering af, hvem der afholder omkostningerne til revision i de tilfælde, hvor revisionen afdækker, at Licenstager har givet Licensgiver forkerte oplysninger til brug for beregning af licensafgiften.

For yderligere input til dette afsnit, anbefales det at søge rådgivning.

#####  Hjælpetekst og Alternativ tekst - Værneting

Hvis der opstår en uoverensstemmelse mellem Parterne i forbindelse med aftalen, skal Parterne indlede forhandlinger med henblik på at løse tvisten.

Aftalen giver som udgangspunkt Parterne mulighed for at indbringe sagen ved de almindelige domstole (ved denne type sager sædvanligvis Sø- og Handelsretten). Det skyldes, at det ofte ikke er hensigtsmæssigt at lade en simpel tvist, f.eks. om størrelsen af et skyldigt beløb, undergive anden behandling, der kan være væsentligt dyrere end behandling ved de almindelige domstole. Ved voldgift skal Parterne eksempelvis betale voldgiftshonorar, ligesom Parterne ikke vil have mulighed for at appellere afgørelser til en højere instans.

Afhængig af Parternes forhold og situation kan der dog være gode grunde til at overveje alternative løsningsmuligheder, før retssag indledes. Parterne kan således aftale, at tvisten først skal forsøges løst via mediation (konfliktmægling) eller voldgift som alternativ til en retssag.

###### Alternativ tekst: Mediation

Mediation kan være væsentligt billigere end førelse af en retssag eller voldgiftssag. Det kan desuden være en fordel at anvende mediation, hvis Parterne skal samarbejde også efter løsning af tvisten. Såfremt Parterne ønsker, at tvister først forsøges løst gennem mediation, kan nedenstående bestemmelse indsættes. Teksten nedenfor, som er fremhævet i kursiv, kopieres og erstatter den nuværende tekst i aftalens punkt 16:

*”Såfremt der opstår en uoverensstemmelse mellem Parterne i forbindelse med aftalen, skal Parterne med en positiv, samarbejdende og ansvarlig holdning indlede forhandlinger med henblik på at løse tvisten. Om nødvendigt skal forhandlingerne søges løftet op på højt plan i Parternes organisationer.*

*Er det ikke muligt at løse tvisten ved forhandlinger, kan enhver af Parterne anmode [indsæt navn på mediator, som Parterne på forhånd er enige om at benytte] om at forestå mediation. Denne gennemføres efter de til enhver tid gældende regler for mediation ved [indsæt navn på mediator, som Parterne på forhånd er enige om at benytte].*

*Anvendelse af mediation forudsætter, at Parterne er enige om at søge tvisten løst ved mediation. Enhver af Parterne er berettiget til at indbringe sagen for de danske domstole.”*

###### Alternativ tekst: Voldgift

Fordelen ved voldgiftsbehandling er, at der er tale om en privat procesform, hvor den offentlighed, der ofte er kendetegnende for retssagsbehandlingen ved de almindelige domstole, ikke gør sig gældende, ligesom sagerne ofte afgøres hurtigere end normale retssager, hvor der er risiko for, at afgørelsen ankes.

Såfremt Parterne ønsker, at tvister først forsøges løst gennem voldgift, kan nedenstående bestemmelse indsættes. Teksten nedenfor, som er fremhævet i kursiv, kopieres og erstatter den nuværende tekst i aftalens punkt 16:

*”Enhver tvist, som måtte opstå i forbindelse med denne aftale, herunder tvister vedrørende aftalens eksistens eller gyldighed, skal afgøres ved voldgift ved Voldgiftsinstituttet efter de af Voldgiftsinstituttet vedtagne regler herom.*

*Stedet for voldgift er aftalt til København.*

*Det er endvidere aftalt, at sagen skal afgøres efter dansk ret, og at processproget – for skrifter såvel som for den mundtlige forhandling – skal være dansk.”*

#####  Hjælpetekst - Lovvalg

En aftale mellem to Parter, der begge er bosiddende og har deres virksomhed i Danmark, giver normalt ikke anledning til større problemer i forhold til, hvilken lov der skal anvendes ved fortolkning af aftalen. Anderledes ser det ud, når den ene af aftaleparterne er udenlandsk. I så tilfælde er det en god idé, at aftalen henviser til et bestemt lands regler, som dem der skal finde anvendelse i forbindelse med fortolkning af aftalens vilkår mv. I denne aftale henvises der til dansk ret.

Ønsker en Part, at der henvises til andet end dansk ret, bør der søges rådgivning fra sagkyndige fra det ønskede land med henblik på at afdække konsekvenserne ved en sådan henvisning, herunder for aftalens gyldighed mv.

#####  Hjælpetekst - Underskrift

Parterne bør sikre sig, at aftalen underskrives af de rette personer. Hvis aftalen underskrives på vegne af et selskab, bør det sikres, at aftalen underskrives af en, som er bemyndiget til at underskrive sådanne aftaler på vegne af selskabet.